钦定古今图书集成/历象汇编/乾象典/第024卷 > 《宋史》 > 《天文志》
## 钦定古今图书集成/历象汇编/乾象典/第024卷 > 《宋史》 > 《天文志》

日为太阳之精，君之象。“日行一度。一年一周天。”
月为太阴之精，女主之象。一月一周天。

凡月之行历二十有九日五十三分而与日相会，是谓“合朔。” 当朔日之交，月行黄道，而日为月所揜，则日食。若日月同度于朔，月行不入黄道，则虽会而不食。月之行在望，与日对冲，月入于暗虚之内，则月为之食。所谓“暗虚。” 盖日火外明，其对必有暗气，大小与日体同。此日月交会薄食之大略也。

岁星为东方，为春，为木，于人五常，仁也，五事貌也，主
福，主大司农，主五谷，主泰山徐青兖，及角、亢、氐、房、心、
尾、箕。

荧惑为南方，为夏，为火，于人五常，礼也，五事貌也。《晋
灼》曰：“常以十月入太微，受制而出行，列宿司无道，出
入无常，二岁一周天。”《星经》曰：“主霍山扬荆、交州。又舆
鬼、柳七星，又主大鸿胪。”又曰：“主司空，为司马，主楚吴
越以南，司天下群臣之过失填星为中央，为季夏，为土。于人五常，信也，五事思也。
常以甲辰元始之岁，填行一宿，二十八岁而一周天。
《星经》曰：“主嵩山豫州，又主东井。”

太白为西方，为秋，为金，于人五常义也，五事言也。常
以正月甲寅与火晨出东方，二百四十日而入，入四
十日又出西方，二百四十日而入，入三十五日而后
出东方。出以寅戌，入以丑未也，一年一周天。《星经》曰：
“主华阴山梁雍益州”，又主奎、娄、胃、昴、毕、觜、参。又曰：“主
大臣。”

辰星为北方，为冬，为水。于人五常，智也，五事，听也。常
以二月春分见奎娄，五月夏至见东井，八月秋分见
角亢，十一月冬至见牵牛。出以辰戌，入以丑未，二旬
而入。晨候之东方，夕候之西方也。一年一周天。《星经》
曰：“主常山、冀并、幽州，又主斗牛、女、虚、危、室、壁。”又曰：“主
燕赵，代主廷尉”，以比宰相之象。

凡五星：岁星色青，比参左肩；荧惑色赤，比心大星；镇
星色黄，比参右肩；太白色白，比狼星；辰星色黑，比奎
大星。

凡五星与列宿相去方寸为犯，居之不去为守。两体
俱动而直曰“触”，离复合，合复离曰“𩰚”，当东反西曰“退”，
芒角相及同舍曰合。

凡五星之行，古法周天之数。如岁星，谓十二年一周
天，乃约数耳。晋灼谓“太岁在四仲，则行三宿，在四孟
四季，则行二宿。故十二年而行周二十八宿。”其说亦
非。夫二十八宿，度有广狭，而岁星之行，自有盈缩，岂
得以十二年一周无差忒乎？唐一行始言岁星自商、
周迄春秋季年，率百二十馀年而超一次，因以为常。
“以《春秋》乱世则其行速，时平则其行迟”，其说尤迂。既
乃为后率、前率之术以求之，则其说自悖矣。今《绍兴
历》法，岁星五年行一百四十五分，是每年行一次之
外有馀一分，积一百四十四年剩一次矣。然则先儒
之说，安可信乎？馀四星之行，固无逆顺，中间亦岂无
差忒？一行不复详言，盖亦知之矣。